एपेक्स  कपमा रत्नराज्य र ब्लुबर्ड विजयी
एपेक्स अन्तर कलेज कप क्रिकेट प्रतियोगितामा शुक्रबार रत्नराज्य लक्ष्मी क्याम्पस र ब्लुबर्ड कलेज विजयी भएका छन् ।
काठमाडौँ — एपेक्स अन्तर कलेज कप क्रिकेट प्रतियोगितामा शुक्रबार रत्नराज्य लक्ष्मी क्याम्पस र ब्लुबर्ड कलेज विजयी भएका छन् ।रत्नराज्यले काठमाडौं स्कुल अफ ल (केएसएल) लाई ४८ रनले पराजित गरेको थियो । रत्नराज्यले २० ओभरमा ९ विकेट गुमाई १ सय ३२ रन बनाएको थियो । कृष्ण परियारले ३८ बलमा ३३ रन, सन्दीप ऐरीले १७ र दिवाकर अवस्थीले ११ रन जोडेका थिए । काठमाडौं स्कुलका विमल आचार्यले २२ रन खर्चेर ५ विकेट तथा विवेक अधिकारीले २ र अरुण शर्माले १ विकेट लिएका थिए ।जवाफमा वर्षाका कारण दोस्रो इनिङ्समा १८ ओभरमा केएसएललाई १२१ रनको लक्ष्य दिइएको थियो । तर केएसएल १४.४ ओभरमा ७२ रनमै समेटियो । विवेक अधिकारीले मात्र दोहोरो अंकमा रन जोडे । उनले ३० बलमा २९ रन जोडेका थिए । रत्नराज्यका यमन जोशीले ३, आशराज रन्जित र कृष्ण परियारले समान २ विकेट लिए । अलराउन्ड प्रदर्शन गरेका कृष्ण परियार प्लेयर अफ द म्याच भए ।हब इन्टरनेसनलको प्रस्तुतिमा एपेक्स कलेजले आयोजना गरेको प्रतियोगिताको शुक्रबार अर्को खेलमा ब्लुबर्डले फोनिक्स कलेजविरुद्ध ५ विकेटको जित पायो । १ सय १ रनको लक्ष्यलाई ब्लुबर्डले १६.१ ओभरमा पूरा गरेको थियो । निर्भिक पाठकले ५१ र सचिन लेखकले ३१ रन बनाएका थिए । फोनिक्सका किरण चन्द र राजकुमार शाहले समान २ र रवीन्द्र भुसालले १ विकेट लिए । त्यसअघि फोनिक्सले १७ ओभरमा ९ विकेट गुमाई १ सय रन बनाएको थियो । कृष ऐरले ३५, विराजसिंह भण्डारीले १७ र समीर विष्टले १५ रन बनाए । ब्लुबर्डका बलर विपिन आचार्य र सुवास खत्रीले समान २ र मेहुल श्रेष्ठ १ विकेट लिएका थिए । अर्धशतक बनाएका निर्भिक पाठक प्लेयर अफ द म्याच भए ।